google/wiki40b huggingface dataset:
Willy Bjørneby

Johan Vilhelm «Willy» Midelfart Bjørneby (født 7. september 1906 i Fredrikstad, død 19. september 2002) er en norsk forfatter som ble født inn i brukseier Ole Bjørneby og konen Alfhilds familie. Han er mest kjent for boken Jeg flyktet fra England som ble utgitt på Kamban forlag i Oslo i 1941 der han beskriver sin handling som overløper fra å være britisk sersjant til å bli propagandist for tyskerne i Norge under annen verdenskrig. I 1946 ble han dømt til 20 års straffarbeid for arbeidet han gjorde for tyskerne under krigen. Så sent som i 1998 skulle han saksøke avisen Gudbrandsdølen for uønsket oppmerksomhet.
Bjørneby ble født i Fredrikstad, og familien flyttet senere til Lillehammer der han tok middelsskoleeksamen i 1922-23. Før han dro til England i 1938 drev han antikvitetshandel i Lillehammer og Oslo, og studerte også gymnastikk i Oslo. I 1939 ble han gymnastikkinstruktør i den engelske hæren etter å ha meldt seg som frivillig. Etter en uenighet med en annen instruktør, og uten å ha fått gehør for sin klage til War Office, flyktet han i en gummibåt fra området ved Folkestown 26. juni 1941. Han ble plukket opp av en tysk torpedobåt etter 18 timers padling. Bjørneby kom til Norge rundt 20. juli etter å ha vært fengslet i Lille i Frankrike og forhørt i Berlin. På høsten 1941 ble han NS-medlem og fra mai 1942 var han ansatt i Nordische Gesellschaft i Lübeck. Bjørneby reiste da rundt i Tyskland og foreleste blant annet om de etter hans mening elendige sosiale forholdene i England. Etter hvert returnerte han til Norge og Lillehammer der han ble ansatt av Edmund Sala. Blant oppgavene hans var forberedelse av Salas flukt etter krigen og deltagelse i husransaking blant annet hos sin egen bror.
Liangqing

Liangqing (kinesisk: 良庆区, pinyin: Liángqìng Qū) er et bydistrikt i byprefekturet Nanning i den autonome region Guangxi i Folkerepublikken Kina. Det har et areal på 1.369 km² og teller 208.000 innbyggere (2004).
America's Best Dance Crew

Sesong 1 (Vår 2008)

Første sesong premierte 7. februar 2008 med 12 grupper på Live Auditions. Deretter var det 9 grupper igjen som kjempet om å bli den beste gruppen. 27. mars 2008 ble JabbaWockeeZ avslørt som vinnerne, og slo Status Quo i finalen. JC Chasez, Lil Mama og Shane Sparks var dommere og Mario Lopez var programleder.

Sesong 2 (Høst 2008)

Andre sesong premierte 19. juni 2008 med 14 grupper på Live Auditions. Deretter var det 10 crews igjen som kjempet om å bli den beste gruppen. 21. august 2008 ble Super Cr3w avslørt som vinnerne, og slo SoReal Cru i finalen. Dommere og programleder var samme som sesong 1.

Sesong 3 (Vår 2009)

Tredje sesong premierte 15. januar 2009 med 9 grupper som skulle kjempe om å bli den beste gruppen. 5. mars 2009 ble Quest Crew avslørt som vinnere, og slo Beat Freaks. Dommere og programleder var samme som sesong 1 og 2.

Sesong 4 (Høst 2009)

Fjerde sesong premierte 9. august 2009 med 9 grupper som skulle kjempe om å bli den beste gruppen. 27. september 2009 ble We Are Heroes avslørt som vinnere, og slo Afroboriké. Dommere og programleder var samme som sesong 1-3.

Sesong 5 (Vår 2010)

Femte sesong premierte 28. januar 2010 med 15 grupper i "The Regionals". Deretter gikk 9 grupper videre til "The Nationals", der de måtte kjempe om å bli den beste gruppen. 8. april 2010 ble Poreotix avslørt som vinnere, og slo Blueprint Cru. Programleder var samme som i sesong 1-4, mens Shane Sparks ble erstattet av Omarion grunnet hans arrest.

Sesong 6 (Vår 2011)

Sjette sesong av ABDC startet i april 2011. Denne sesongen blir kalt "America's Best Dance Crew: Season of the Superstars", fordi gruppene danser til én samme spesifikk artist hver uke. Mange av artistene dukket opp selv for å gi gruppene utfordringer. Denne sesongen inkluderte blant annet den første gruppen fra New Zealand (ReQuest), den første gruppen med bare krumping som hovedstil (Street Kingdom) og den første gruppen som er bare kids (ICONic Boyz). Programleder er Mario Lopez, og dommere er Lil Mama, JC Chasez og ny dommer «D-Trix» som vant America's Best Dance Crew (sesong 3) med Quest Crew. Vinneren av sesong 6 ble IaMmE.
Mars Express

Mars Express er en europeisk ubemannet romsonde som går i bane rundt Mars og observerer planeten. Den er ESAs første Mars-sonde. Den ble skutt opp 2. juni 2003, og har kretset i bane rundt Mars siden 25. desember 2003. Mars Express brakte med seg en liten landingskapsel, kalt «Beagle 2», som landet på Mars den 26. desember 2003 for å lete etter liv. Ingen signaler ble mottatt fra Beagle 2 etter landingen.
Svart heifly

Utseende

Et ganske lite (vingespenn ca. 25 mm), kraftig, mørkfarget nattfly. Kroppen er svartgrå, kledt med ganske lange, oppstående hår (virker rufsete). Forvingen er svartgrå med et stort, hvitt nyremerke, ellers uten tegninger. Bakvingen er hvitgul, langs ytterkanten bredt svart.

Levevis

Arten lever på heier og andre høytliggende områder. Larvene lever på blokkebær (Vaccinium uliginosum) og melbær (Arctostaphylos uva-ursi). De voksne sommerfuglene flyr om dagen i juni.

Utbredelse

Arten er utbredt i Europa. I Norge er den funnet over det meste av landet.
Tabatinga (slekt)

Utseende

En ganske stor, avlang trebukk, kontrastrikt tegnet i skinnende hvitt og rødbrunt. Antennene er tynne og litt lengre enn kroppen. Pronotum er hovedsakelig hvitt, men med brune sidestriper og en brun, ʌ-formet tegning i midten. Dekkvingene er hvite med brune sidekanter og en stor, brun "X" i midten.

Utbredelse

Arten er bare kjent fra det nordvestlige Brasil.
Tusjpenn

Tusjpenn, også kalt filtpenn, fiberpenn eller bare tusj på norsk, er forskjellige typer skrive- og tegnepenner. Slike penner har ulikt fargestoff (tusj, blekk og annet) i en porøs beholder i penneskaftet, en fiberspiss av filt eller nylon og en tett plasthette slik at ikke fargestoffet tørker fast i den fuktige spissen. Noen tusjpenner med fiberspiss kan etterfylles med fargestoff, men de fleste kastes når de er oppbrukt eller gått tørre. En annen type tusjpenner er tekniske rørpenner med blekkpatroner og hule stålspisser.

Historikk

Moderne tusjpenner med fiberspiss ble oppfunnet i USA på 1950-tallet. Sidney Rosenthal, fra Richmond Hill i New York, regnes ofte som oppfinner da han i 1952 satte en filtspiss på en liten flaske blekk og oppdaget at det gav en dekkende, bestandig strek i klar farge. Spritpenner som gir en permanent strek, ble oppfunnet i 1956. Andre oppgir at de moderne filtpennene ble oppfunnet i Japan i 1962.
Woolloomooloo

Woolloomooloo er en forstad til Sydney i Australia. Den befinner seg langs sjøen 1,5 km øst for Sydney sentrum. Det er særlig kjent for den store brygga Finger Wharf. Området har tradisjonelt vært et arbeiderklassedistrikt, men dette har endra seg etter gentrifisering av Sydneys indre byområder. Utviklinga ved sjøkanten, særlig boligbygginga på Finger Wharf, er den viktigste årsaken.
Navnet Woolloomooloo kommer fra den første bygninga i området, Woolloomooloo House, som ble oppført av landeieren John Palmer. Det er usikkert hvordan han fant på navnet, men man regner med at er inspirert av et eller annet aboriginsk ord.
Vikalinjen

Vikalinjen er en linje på Trikken i Oslo som opprinnelig ble bygget i 1875 som hestesporvei mellom Stortorvet og Vestbanen. 
Traséen var: Vestbanen – Rådhusplassen – Rosenkrantz' gate – Karl Johans gate – Kirkegata – Stortorvet. Den ble omstilt til elektrisk drift i 1899 og i 1909 forlenget via Enga – Munkedamsveien – Cort Adelers gate – Huitfeldts gate – Lassons gate – Munkedamsveien til Skillebekk torg. Linjen ble nedlagt i 1961.
Etter at Vestbanestasjonen ble nedlagt (1989), og E18 ble lagt i Festningstunnelen (åpnet 1990, Rådhusplassen ble bilfri i 1994), ble det i 1995 bygget en helt ny trasé mellom Wessels plass og Solli plass. Bare to korte strekninger (Rådhusplassen og Cort Adelers gate ved Ruseløkka holdeplass) følger den gamle traséen. I dag (2015) trafikkeres den av linje 12, som går mellom Majorstuen og Kjelsås.
Anthony William

Anthony William, kjent som Medical Medium, er en amerikansk forretningsmann og forfatter.
William har ingen medisinsk utdannelse, men har likefullt utgitt flere bøker som omhandler helse. Han hevder å kommunisere med «ånder» som veileder ham i spørsmål relatert til helse, og at han derfor også kan forutse diagnoser hos pasienter før de utvikler symptomer. Fra faglig hold har det kommet kraftig kritikk av innholdet i bøkene, herunder påstander om at enkelte av rådene som gis er helsefarlige.
Også på Gwyneth Paltrows blogg Goop har Williams helseråd fått publisitet.
Gypsy vanner

Gypsy vanner er en irsk hesterase som kalles for Irish cob eller Piebald i Irland. I Norge er de kjent som før ble kalt Tinker men som nå blir kalt Gypsy cob. Gypsy vanner er hestens amerikanske navn. Dens opprinnelse kommer fra de hester som sigøynere i Storbritannia avlet frem, og er en blanding av raser som Clydesdale, Shire, Fell, Dales, Connemara og Irish draught, blant annet. 
I dag er det ca. 500 gypsy cobs i Norge.

Rasebeskrivelse

Tinkeren er en kort og kompakt hest av kaldblodsrasen.
Den finnes i flere typer av størrelser og tyngde. De tyngste skal ha en imponerende mengde hovskjegg. Hovskjegget er karakteristisk for tinkerhesten, men finnes i varierende mengde hos de lettere typene. De bør ha en fyldig man og hale med god lengde.
Farge: Flekkete i alle varianter, men også ensfargede er vanlige. Alle farger unntatt albino er tillatt.
Høyde: De forskjellige typene har forskjellige høyder, fra 128 cm, og opp til stor hest på 170 cm er tillatt.
Metalhead

Metalhead (norsk: Hardrocker) er en betegnelse for en person som liker heavy metal og kler seg etter den karakteristiske stilen.
Kjennetegn for metalheads er ofte langt hår, band-skjorter og naglebånd og/eller naglebelter samt dongerijakker og vester med band-ryggmerker, ev. klassiske motorsykkeljakker med eller uten dongerivest utenpå.
Metalheads blir ofte blandet med betegnelsene «emo», «goth» og «punk», da de deler noen elementer hva gjelder klesstil. Musikken de er tilhengere av oppgis oftest som de største skillelinjene, men felles har de at stilen fremhever at de er opptatt av å vise frem hva slags musikk de liker, og samtidig skille seg ut fra den generelle mengde, med en gi-faen mentalitet.
Logan Paul

Bakgrunn

Logan publiserer videoer på YouTube. Tidligere la han ut daglige innslag og hadde rundt 17,2 millioner følgere på kontoen sin i mai 2018. Han har også et eget klesmerke med logoen Maverick, oppkalt etter papegøyen hans. Han har også en pomeranian kalt Kong.  
I 2018 vakte Paul negativ internasjonal oppsikt med videoen We Found a Dead Body, der de filma og gjorde narr av en mann som hadde hengt seg i en japansk skog med tilnavnet «selvmordsskogen».
Filharmonie Bohuslava Martinů

Filharmonie Bohuslava Martinů er et filharmonisk orkester fra byen Zlín i Tsjekkia.
Orkesteret ble stiftet i 1946, og er oppkalt etter komponisten Bohuslav Martinů. Sjefsdirigent er Stanislav Vavřínek.
Filharmonie Bohuslava Martinů står bak de to årlige festivalene Talentinum og Harmonia Moraviae. Førstnevnte er rettet mot yngre musikere.
Buddhistisk meditasjon

Buddhistisk meditasjon er en fellesbetegnelse på en rekke meditative praksiser som er knyttet til buddhistisk filosofi og religion.
Kjernen i meditasjonsteknikkene har blitt beskrevet i gamle buddhistiske tekster og har blitt profilert og fått ulike uttrykk gjennom overleveringer fra lærer til elev. Buddhister utvøver meditasjon som en del av veien mot opplysning og Nirvana. De ord som nærmest beskriver meditasjon i buddhismens klassiske språk er bhāvanā og jhāna/dhyāna.
Buddhistisk meditasjon omfatter mange forskjellige teknikker som har til hensikt å utvikle oppmerksomt nærvær, samādhi, overnaturlige evner, sinnsro og innsikt.
Point blank

Point blank, fra fransk pointé à blanc via engelsk er en militær betegnelse på det området der et skudd midt på en mål på størrelse med et menneske vil treffe, enten det treffer i hodet eller i foten. Fordi et prosjektil vil miste fart og høyde etter at det forlater løpet, er sikter stilt inn slik at det peker litt nedenfor kulebanen ved løpet. Prosjektilet vil derved først stige over siktelinjen og deretter synke ned under. Point blank tilsvarer det området i kulebanen hvor et siktepunkt midt på et menneske vil gi et treff.

Opprinnelse

Det franske pointé à blanc kan oversttes med «pek på det hvite», det vil si den hvite sirkelen i midten av blinken. Utrykket var i utgangspunktet brukt om artilleri, der det viste til avstanden hvor et direkte skudd rett fram ville gi et treff, uten at artilleristene trengte å heve løpet for å avgi krumbaneild.
Utover 1800-tallet ble uttrykket brukt på engelsk i militære kretser for å beskrive banen til prosjektilene ved muskettskyting. Ved innføringen av rifler økte avstandene hvor et våpen kunne treffe en motstander betydelig. Dette gav en stor taktisk fordel, og gjennom hele siste halvdel av 1800-tallet var det en stadig søken etter våpen med lengre rekkevedde, særlig våpen der soldatene i kampens hete kunne gi ild rett fram uten å måtte beregne avstand nøyaktig og stille inn siktene riktig. Detet ledet først til faste metallpatroner, og siden til stadig mindre og lettere prosjektiler, slik hastigheten steg og kulebanene ble flatere.
Syllable

Syllable er et operativsystem (OS) til hobbybruk for PC-er. Det er utviklet som åpen kildekode, og hensikten var å lage et OS som var lett å bruke for hjemmebruk og små bedrifter. Det er en avart av AtheOS, skilt ut i juli 2002.
Douaumont Ossuaire

Douaumont Ossuaire er et minnesmerke og kirkegård for franske og tyske soldater som døde under slaget ved Verdun. Det ble bygd et stort mausoleum over alle levningene etter soldatene som falt, da opprydningsarbeidet etter krigen begynte. Mausoleet inneholder levninger etter tyske og franske soldater og er i dag et høyt aktet minnesmerke og gravplass etter de menneskene som ble drept i slaget.

Mausoleet

Byggingen av minnesmerket ble påbegynt allerede i 1920 da nødvendigheten var stor for å få fjernet alle levninger etter mennesker på slagmarken. Arbeidet med bygningen og kirkegården fortsatte i mange år, og ble først åpnet i 1932. Bygningen  er delt inn i 18 alkover som hver dekker to rom med levninger. Tilsammen er det levninger etter over 120 000 soldater i mausoleet. På veggene står navnene til savnede soldater som aldri er blitt identifisert.

Kirkegården

Kirkegården ved siden av mausoleet er en av Frankrikes største, med over 12 000 markerte graver av franske soldater. Det er en islamsk del og en jødisk del hvor jøder og muslimer er begravd separat i hver ende av selve kirkegården. En litt særegen ting med denne gravplassen er at den ligger rett oppå den tidligere slagmarken, og området rundt under løvskogen som ble plantet etter krigen, er fortsatt kupert etter de utallige granatnedslagene som slo ned i ingenmannsland.
FreeBSD Ports

FreeBSD Ports collection er et pakkesystem for operativsystemet FreeBSD, en enkel og konsistent mekanisme for installasjon av programvarepakker. Per 16. november 2018 har pakkesystemet 34.009 programvarepakker tilgjengelig i samlingen. Pakkesystemet er også blitt adoptert av NetBSD som basis for dets pakkesystem pkgsrc.
Friedrichsfelde

Historie

Utnevnelsen av presten Ludwig zu Rosenfelde i 1265 er den første henvisning til landsbyen Rosenfelde. Først i 1699 ble landsbyen omdøpt til Friedrichsfelde etter kurfyrst Fredrik I av Preussen. 
Det historiske landsbysentrum er området omkring den tidligere dorfanger (landsbyalmenning), Alt-Friedrichsfelde.
Colonie Friedrichsfelde i gaten Frankfurter Chaussee (idag Straße Alt-Friedrichsfelde) var boligområde for håndverkere. 
Friedrichsfelde ble innlemmet i Stor-Berlin i 1920 og var fra 1945 til 1990 en del av Øst-Berlin. Grensene for ortsteilen ble endret i 2001, bl.a. slik at gravlunden Zentralfriedhof Friedrichsfelde kom utenfor orsteilens grenser og ble lagt til Lichtenberg .

Bebyggelse og severdigheter

Bebyggelsen i Friedrichsfelde er preget av høyhus. I den historiske landsbykjernen Alt-Friedrichsfelde finnes enkelte historiske bygninger som har fått status som vernet kulturminne. Blant disse bygningene er Friedrichsfelde landsbykirke fra før 1265. Friedrichsfelde slott ble oppført 1695 og ligger innenfor området til Tierpark Berlin som bl.a. også inneholder den ene av Berlins to zoologiske hager.
Den overveiende del av boligbebyggelsen består av bygninger fra to til seks etasjer bygget fra 1950-årene til 1990. Nord for Tierpark er det på et område som Stasi disponerte, oppført diverse offentlige kontorer og en faghøyskole for offentlig forvaltning og offentlig rett.
Splanemann-Siedlung ved Sewannstrasse oppført i 1920 til 1930, var det første boligkvarter bygget som plattenbau i Berlin. Boligkvarteret ble delvis ødelagt i den andre verdenskrig ble i 1951 oppkalt etter motstandsmannen Herbert Splanemann (1912–1945).

Kollektivtrafikk

Friedrichsfelde er knyttet både til to S-Bahn-stasjoner (Friedrichsfelde Ost stasjon og Betriebsbahnhof Rummelsburg) og til to undergrunnsstasjoner (Friedrichsfelde undergrunnsstasjon  og Tierpark undergrunnsstasjon ). Stasjonene utgjør knutepunkter for busstrafikken i området. Langs Rhinstraße og Straße Am Tierpark går en sporvogn mellom Neu-Hohenschönhausen og Niederschöneweide.
Sista dansen

Sista dansen er et musikkalbum med Nick Borgen, utgitt i 2006.
Parapanamerikanske leker

Parapanamerikanske leker er en multisportkonkurranse for utøvere med fysiske handikapp, som arrangeres hvert fjerde år. Lekene arrangeres i etterkant av Panamerikanske leker.
Snøvekt

Snøvekt betegner snøens tetthet. Begrepet er spesielt viktig for lastberegning av snødekke på tak.
28. serierunde i Tippeligaen 2015

28. serierunde i Tippeligaen 2015 ble innledet fredag 23. oktober 2015 klokken 19.00 med kampen mellom Start og Mjøndalen på Sparebanken Sør Arena.
Bredalsholmen

Bredalsholmen er en holme i Kristiansands skjærgård, umiddelbart utenfor og landfast med Andøya i bydelen Vågsbygd. Området ble innlemmet i Kristiansand kommune i 1965 da byens grenser ble flyttet. Det skjedde ved at kommunene Oddernes, Tveit og Randesund ble innlemmet i Kristiansand.
Holmen har broforbindelse med Andøya som er ei større øy. Andøya har broforbindelse med fastlandet i Vågsbygd. Området er på byens vestside. Holmen er inngjerdet og stengt med port fordi det er et gammelt verkstedområde.
På verkstedområdet er det ei kai og ei tørrdokk, og også noen gamle verkstedbygg. Veteranskipene DS «Hestmanden» og DS «Kysten» har vært til restaurering ved verftsanlegget Bredalsholmen Dokk og Fartøyvernsenter, som idag har status som Nasjonalt fartøyvernsenter. Bredalsholmen er norsk kompetansesenter for vedlikehold og reparasjon av gamle fartøyer og museumsskip.
Nybergsund

Kongeparken

Natt til 11. april 1940 tilbrakte kong Haakon VII og statsminister Johan Nygaardsvold på Hegg gård utenfor Nybergsund. Den britiske ambassadøren Cecil F. J. Dormer, andre diplomater og noen journalister var også kommet til Nybergsund. Formiddagen 11. april var det statsråd i Nybergsund. Følget oppholdt seg i Nybergsund utover dagen. I en times tid fra kl. 17:00 angrep elleve tyske fly av typen Heinkel He 111  med sprengbomber, brannbomber og mitraljøser. Konge, kronprins og regjering unnslapp såvidt bombingen etter at de hadde løpt til et skogholt fra Nybergsund turiststasjon der de spiste middag. 
Etter krigen ble det reist en bauta og anlagt en park i dette skogholtet til minne om hendelsen. Området omtales som «Kongeparken». Ved femtiårsmarkeringen i 1990 avduket kong Olav V en byste av sin far kong Haakon VII. Ved en senere anledning kunne kong Harald V avduke en byste av sin far kong Olav V. I sin tale ved avdukingen appellerte kongen til at parken ikke bare ble en samling monumenter, men at den kunne minne oss om de hendelser som skjedde under krigen.

Idrett

Nybergsund Idrettslag har et fotballag som i sesongen 2008 spiller i Adeccoligaen for første gang. I NM i fotball 2007 slo Nybergsund eliteserielaget Vålerenga 3-1 i åttendedelsfinalen hjemme på Nybergsund Stadion etter å ha slått ut eliteserielaget og regjerende cupmester Fredrikstad i runden før.

Kulturhistorie

I sentrum ligger et museumsbakeri i et nedlagt bakeri. Museumsbakeriet er underlagt Trysil/Engerdal museum. Bakeriet var i drift frem til midten av 80-tallet. Ved enkelte anledninger er det åpent hus i bakeriet i forbindelse med at det lokale husmorlaget arrangerer bakeridager. Da bakes det stomp og Trysilsnipp etter tradisjonelle oppskrifter og fremgangsmåter.

Næringsliv

I Nybergsund ligger det et meieri som lager pultost. På vestsiden av Trysilelva ligger en trebehandlingsfabrikk som lager plater basert på spon, lim og flis. Sør for Nybergsund ligger Sagnfossen Kraftverk. I sentrum ligger et mekanisk verksted, butikk, manufaktur og bensinstasjon med post i butikk. Hovedkontoret og hovedlageret til entreprenørselskapet L L Hanstad ligger i Nybergsund.

Aktivitetstilbud

I tilknytning til idrettsplassen er det en tre kilometer lang lysløype som er oppkjørt med to skispor om vinteren. Om sommeren er Tjønna kjent for sin behagelige temperatur og er et yndet badested med fin sandstrand og fasiliteter som garderobe og WC. Merkete turløyper går til toppen av Klanken (650 MOH). Trysilelva gir muligheter for fiske og båtliv. På barneskolen er det en ballbinge, basketballbane, rullebrettrampe og et naturlig amfiteater (dødisgrop). Nybergsund Samfunnshus er bygdas forsamlingshus hvor det jevnlig arrangeres bingo, konserter og tilstelninger. På vestsiden av elva ligger skytebane med overbygd standplass og skytterhus.
Allamakee County

Navn

Fylkesnavnet kan enten komme fra jegeren Allan Makee eller fra et indiansk ord for torden,  an-a-mee-kee.
Porte d'Auteuil (Paris Metro)

Porte d'Auteuil er en stasjon på metroen i Paris.
Stasjonen betjener linje 10.
Bolsena Lacus

Bolsena Lacus er en innsjø av metan på Titan, Saturns største måne. Innsjøen er oppkalt etter Bolsenasjøen i Italia og har en diameter på ca. 101 km. Innsjøen ble først oppdaget i 2007 på bilder tatt av Cassini-sonden. Navnet ble offisielt godkjent av Den internasjonale astronomiske union 27. september 2007.
Hypophytala

Utseende

Små sommerfugler, hannene er mer eller mindre metallisk blå. Oversiden hos hannen er svart med store, skinnende blå felter, mens hunnen er mer eller mindre ensfarget brun. Undersiden hos begge kjønn er lyst gråaktig eller brunlig.

Levevis

Larvene lever trolig av blågrønnbakterier, alger, lav og annet organisk materiale som de skraper av trestammer. De voksne sommerfuglene holder seg mest oppe i trekronene. 
Disse sommerfuglene lever i skog.

Utbredelse

Slekten er utbredt i Vest- og Sentral-Afrika.
Det europeiske forsvarsfellesskap

Det europeiske forsvarsfellesskap (EFF) (fransk: Communauté européenne de défense (CED), tysk: Europäische Verteidigungsgemeinschaft (EVG), engelsk: European Defence Community (EDC)) var et planlagt forsvarssamarbeid mellom medlemmene av Det europeiske kull- og stålfellsskap. Ifølge planen skulle det opprettes en europeisk hær. Planen ble undertegnet av de seks regjeringene i Belgia, Frankrike, Luxembourg,  Nederland og Tyskland, men strandet da Frankrikes nasjonalforsamling ikke ønsket å ratifisere planen.

Pleven-planen

Planen om forsvarsfellesskapet (Pleven-planen) ble fremlagt i 1950 av Frankrikes statsminister René Pleven for landets nasjonalforsamling. Det dreide seg blant annet om å etablere en europeisk hær som Forbundsrepublikken Tyskland også skulle ta del i. Ved å integrere en tysk hær i et europeisk forsvarsfellesskap, ville Pleven unngå at landet dannet en hær på egen hånd.

Okkupasjonsstatuttet for Tyskland

I de forhandlingene som fulgte, forlangte den tyske regjeringen som motytelse at okkupasjonsstatuttet som de allierte hadde vedtatt for landet, skulle oppheves, og at Tyskland skulle få etablere sitt eget forsvarsdepartement. Tyskland skulle slik få tilbake det vesentlige av sin suverenitet som stat.  
Den 27. mai 1952 undertegnet regjeringene i Belgia, Frankrike, Luxembourg, Nederland, Italia og Tyskland en avtale om fellesskapet. Planene strandet imidlertid i 1954, da Frankrikes nasjonalforsamling ikke ratifiserte avtalen.